1. **CEF-TC-2019-2: Свободен достъп до данни от обществения сектор (Public Open Data)**

Основните цели през 2016 г. бяха подобряване на достъпа до повторно използване на информация от публичния сектор; нарастване на броя на публикуваните данни; нарастване на броя на услугите и продуктите, създадени от повторното използване; подкрепа на устойчивостта на инфраструктурите на Европейския портал за отворени данни.

През 2017 г. основен приоритет беше използването на публичните данни и суперкомпютрите като първа стъпка за създаване на ново поколение инфраструктури за цифрови услуги, подкрепящи приоритетите на цифровия единен пазар.

През 2018 г. бяха предприети мерки във връзка с необходимостта от услуги, осигуряващи достъп до високопроизводителни изчисления, съхранение и управление на данни. Конкурсът през 2018 г. беше за предложения за проекти по три теми: 1) подкрепа за повторното използване на информация, която може да бъде намерена чрез Европейския портал за данни (European Data Portal); 2) генериране на трансгранични услуги, осигуряващи достъп (преглед и изтегляне) на хармонизиран тематичен набор от данни със свободен достъп и съответните метаданни; 3) създаване на нови услуги за достъп с цел повишаване на капацитета на високопроизводителните изчисления.

Общата цел през 2019 е да се подпомогне развитието на информационни продукти и услуги, основаващи се на повторното използване на данни от публичния сектор и от частния сектор. Предложенията следва да се отнасят за генерирането на трансгранични услуги и/или услуги между домейни. Дейностите ще трябва да подкрепят разгръщането на нови иновативни услуги, по-специално интегрирането/развитието на екосистеми, подкрепяни от отворени платформи, като се използват статични и/или данни в реално време, до които е получен достъп или които са достъпни чрез подходящи съществуващи или новоразработени интерфейси за приложно програмиране. Хармонизирането следва да обхваща съдържанието на данните, степента на подробност, където е приложимо (например еквивалентна степен на детайлност при геопространствените данни), структурата на данните, семантична структура. Дейностите могат да включват разглеждане на въпроси, свързани с подкрепата за внедряването на утвърдени отворени инфраструктури за данни в държавите членки, улесняване на хармонизацията/оперативната съвместимост между различни домейни и/или различни равнища на управление.

Ще трябва да се направи оценка на въздействието на прилаганите решения и да се съберат примери за повторна употреба, за да се направи оценка за очакваните ползи за гражданите и/или предприятия

Предложенията за проекти трябва да бъдат подадени от консорциум, състоящ се минимум от 2 юридически лица (ЮЛ) от една или повече държави членки или от държавите от Европейското икономическо пространство, участващи в МСЕ (Норвегия и Исландия). Поне един от участниците в консорциума трябва да бъде от публичния сектор. Бюджетът е 5 млн. евро, а индикативната продължителност на проектите 3 години. Финансирането от ЕК е до 75 % от допустимите преки разходи плюс 7 % непреки разходи.